**ZAKON O VISOKOM OBRAZOVANJU**

**("Sl. novine Tuzlanskog kantona", br. 21/2021 - prečišćen tekst, 22/2021 –**

**autentično tumačenje, 5/2022, 11/2022 i 16/2022)**

**Član 80.**

**(Uslovi za izbor u naučno-nastavna zvanja)**

(1) Minimalni uslovi za izbor akademskog osoblja u naučno-nastavna zvanja na visokoškolskoj ustanovi su:

a) redovni profesor: proveden najmanje jedan izborni period u zvanju vanrednog profesora, najmanje dvije objavljene knjige, najmanje osam naučnih radova objavljenih u priznatim publikacijama, sve nakon sticanja zvanja vanrednog profesora, te uspješno mentorstvo kandidata za stepen drugog i trećeg ciklusa;

b) vanredni profesor: proveden najmanje jedan izborni period u zvanju docenta, te namanje pet naučnih radova objavljenih u priznatim publikacijama, objavljena knjiga i originalni stručni uspjeh kao što je projekat, patent ili originalni metod, sve nakon izbora u zvanje docenta te mentorstvo kandidata za stepen drugog ciklusa;

c) docent: naučni stepen doktora u datoj naučnoj oblasti ili području, najmanje tri naučna rada objavljena u priznatim publikacijama, pokazane nastavničke sposobnosti;

d) lektor: završen stepen drugog ciklusa (magisterij);

e) viši asistent: završen stepen drugog ciklusa studija (magisterij);

f) asistent: odgovarajući univerzitetski stepen sa najmanje 240 ECTS bodova i najnižom prosječnom ocjenom 8 ili 3,5.

(2) Prilikom izbora u isto ili više naučno-nastavno zvanje uzimaju se u obzir:

a) objavljeni radovi;

b) knjige i rezultati vlastitih istraživanja u primjeni;

c) projekti;

d) mentorstva, odnosno javno predstavljeni oblici umjetničkog stvaralaštva.

(3) Uslovi za izbor u akademsko zvanje koji su navedeni u stavu (2) ovog člana uzimaju se u obzir samo ukoliko su nastali u vremenu od posljednjeg izbora u zvanje.

(4) Akademsko osoblje na istoj visokoškolskoj ustanovi ne može istovremeno posjedovati izbor u dva ili više različitih akademskih zvanja.

(5) Nastavniku koji je izabran u naučno-nastavno zvanje u jednoj naučnoj oblasti, na njegov zahtjev će se omogućiti izbor u više zvanje u drugoj srodnoj naučnoj oblasti, ukoliko ispunjava uslove za to.

(6) U slučaju da kandidat pri izboru u zvanje vanrednog, odnosno redovnog profesora, nije mogao ispuniti uslov mentorstvo kandidata za drugi, odnosno treći ciklus studija iz razloga što u dva izborna perioda u zvanju docenta, odnosno vanrednog profesora nije bio organizovan drugi, odnosno treći ciklus studija, uvodi se ekvivalencija odnosno supstitucija mentorstva sa tri dodatna naučna rada objavljena u priznatim publikacijama, u odnosu na minimalne uslove utvrđene zakonom.

(7) Pod pokazanom nastavničkom sposobnošću iz stava (1) tačka c) ovog člana podrazumijeva se iskustvo u nastavnom radu na visokoškolskoj ustanovi.

(8) Ukoliko kandidat koji prije izbora u zvanje docenta nema iskustvo u nastavnom radu u visokoškolskoj ustanovi može biti izabran u zvanje docenta, ukoliko pored ostalih propisanih uslova za izbor u zvanje docenta održi i pristupno predavanje iz nastavnog predmeta, odnosno uže naučne/umjetničke oblasti za koju je konkurisao.

(9) Pristupno predavanje iz stava (8) ovog člana kandidat za izbor u zvanje docenta je obavezan održati pred komisijom iz člana 75. ovog zakona i studentima iz nastavnog predmeta, odnosno uže naučne/umjetničke oblasti za koju je konkurisao.

(10) Komisija iz stava (9) ovog člana ocjenjuje uspješnost pristupnog predavanja uzimajući u obzir rezultate evaluacije predavanja od strane studenata.

(11) Visokoškolska ustanova dužna je, na javan i transparentan način, oglasiti vrijeme održavanja predavanja iz stava (9) ovog člana.

(12) *(brisano)*